Document ID: 31991R1258

Komisijas Regula (EEK) Nr. 1258/91
(1991. gada 14. maijs),
kas groza Regulu (EEK) Nr. 3446/90, kura paredz sīki izstrādātas normas, kas jāievēro, piešķirot palīdzību par aitas un kazas gaļas privātu uzglabāšanu, un Regulu (EEK) Nr. 3447/90 par īpašiem nosacījumiem, kas jāievēro, piešķirot palīdzību par aitas un kazas gaļas privātu uzglabāšanu
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1989. gada 25. septembra Regulu (EEK) Nr. 3013/89 par aitas un kazas gaļas tirgus kopējo organizāciju [1], kurā jaunākie grozījumi izdarīti ar Regulu (EEK) Nr. 3577/90 [2], un jo īpaši tās 7. panta 5. punktu,
tā kā Komisijas Regula (EEK) Nr. 3446/90 [3] paredz sīki izstrādātas normas, kas jāievēro, piešķirot palīdzību par aitas un kazas gaļas privātu uzglabāšanu;
tā kā pieredze rāda, ka būtu jāparedz noteikums, kas ļautu atdalīt gaļu no kauliem laikā, kamēr to novieto uzglabāšanā; tā kā tādēļ būtu jāgroza Regula (EEK) Nr. 3446/90;
tā kā Komisijas Regula (EEK) Nr. 3447/90 [4], kas grozīta ar Regulu (EEK) Nr. 273/91 [5], paredz īpašus nosacījumus, kas jāievēro, piešķirot palīdzību aitas un kazas gaļas privātai uzglabāšanai; tā kā, lai atvieglotu no kauliem atdalītā produkta krājumu atkārtotu uzskaiti, ir lietderīgi noteikt atkārtoti uzskaitāmā produkta minimālo apjomu; tā kā tādēļ būtu jāgroza Regula (EEK) Nr. 3447/90;
tā kā šajā regulā paredzētie pasākumi ir saskaņā ar Aitas un kazas gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 3446/90 4. panta 2. un 3. punkta teksts ir grozīts šādi:
"2. Līgumslēdzējas puses var intervences aģentūras pastāvīgā uzraudzībā un laikā, kamēr notiek novietošana uzglabāšanā, veikt visu produktu vai to daļas izciršanu, daļēju vai pilnīgu atkaulošanu ar nosacījumu, ka izmanto pietiekamu liemeņu daudzumu, lai nodrošinātu to, ka uzglabā produktu tonnāžu, par ko ir noslēgts līgums, un ka visu šajā procesā iegūto gaļu novieto uzglabāšanā. Par nodomu izmantot šo iespēju paziņo ne vēlāk kā dienā, kad uzsāk novietošanu uzglabāšanā; tomēr intervences aģentūra var pieprasīt, lai tai par šo nodomu paziņo, vismaz divas darba dienas pirms katru produktu partiju novieto uzglabāšanā.
Lielus cīpslu, skrimšļu, kaulus, tauku gabalus un citas atliekas, kas palikušas pāri pēc izciršanas, daļējas vai pilnīgas atkaulošanas, uzglabāt nedrīkst.
3. Katras partijas, kas ietver līgumā paredzēto daudzumu, produktu novietošanu uzglabāšanā uzsāk dienā, kad tie nonāk intervences aģentūras pārraudzībā.
Tā ir diena, kad nosaka svaiga sasaldēta produkta tīrsvaru:
- uzglabāšanas vietā, ja gaļu sasaldē šajās telpās,
- sasaldēšanas vietā, ja gaļu sasaldē piemērotos apstākļos ārpus uzglabāšanas vietas.
Tomēr, ja gaļu novieto uzglabāšanā pēc izciršanas, daļējas vai pilnīgas atkaulošanas, produktu svēršanu, kas sekmīgi novietoti uzglabāšanā, var veikt vietā, kur veic izciršanu, daļēju vai pilnīgu atkaulošanu.
Uzglabāšanā novietojamo produktu svaru nenosaka pirms līguma noslēgšanas."
2. pants
Regulas (EEK) Nr. 3447/90 3.b pantu aizvieto šādi:
"3.a pants
Attiecībā uz katru pārvietošanu no uzglabāšanas ir noteikts minimālais daudzums - četras tonnas, kas izteiktas kā produkta svars uz vienu glabātavu un vienu līgumslēdzēju pusi. Tomēr, ja uzglabāšanā atstātais daudzums ir mazāks nekā šis daudzums, pieļauj atlikušā daudzuma vai tā daļas vienu papildu izņemšanu.
Ja nav izpildīti iepriekšējā daļā minētie izņemšanas nosacījumi:
- palīdzības apjomu par izņemto daudzumu aprēķina saskaņā ar Komisijas Regulas (EEK) Nr. 3446/90 6. panta 3. punktu, un
- 15 % drošības naudas, kas minēta 4. punktā, pasludina par konfiscētu attiecībā uz izņemto daudzumu."
3. pants
Šī regula stājas spēkā 1991. gada 15. maijā.
To piemēro attiecībā uz privātu uzglabāšanu, kas uzsākta no šīs dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 14. maijā

Labels: 3
17
6